
1. Contextul social-politic al desfăşurării alegerilor

1.1 O guvernare în acord cu prevederile planului internaţional de salvare
În anul 2011, Partidul Social-Democrat, de centru-dreapta, câştiga alegerile legislative anticipate, convocate de Preşedintele Republicii, Aníbal Cavaco Silva (PSD), după căderea guvernului socialist condus de José Sócrates. 
În timpul crizei, Portugalia nu a cunoscut o criză a sistemului bancar sau o criză imobiliară, aşa cum s-a petrecut în Irlanda, dar creşterea sa economică era foarte redusă, împrumuturile ţării fiind realizate cu dificultate. În aceste condiţii, pieţele financiare au decis că era nevoie de a recurge la sprijin prin împrumuturi financiare pentru a depăşi criza. Premierul de atunci, socialistul José Socrates a solicitat ajutor financiar Uniunii Europene şi FMI. Din anul 2011, Portugalia a beneficiat de un plan de ajutorare de 78 miliarde € care au fost acordate de FMI, Comisia Europeană şi Banca Centrală Europeană, cu condiţia adoptării unor reforme structurale menite a asigura competitivitatea ţării, reducerea datoriei, asanarea finanţelor publice.


Imediat după alegeri, Partidul Social-Democrat a încheiat un acord de guvernare cu Partidul Popular, creştin democrat, forţele politice din coaliţie guvernamentală deţinând astfel în Parlamentul monocameral portughez 132 voturi din cele 230 voturi. Noul premier, Pedro Passos Coelho, a promis onorarea angajamentelor menţionate în planul de salvare încheiat cu Uniunea Europeană şi cu Fondul Monetar Internaţional, stabilizarea financiară a ţării, crearea condiţiilor pentru reluarea creşterii economice şi pentru crearea de noi locuri de muncă. 

Guvernul nou format a avut ca principal obiectiv aşadar continuarea aplicării politicii de austeritate a guvernului precedent, mai ales sub presiunea creditorilor internaţionali. Aceştia solicitaseră realizarea anumitor privatizări, diminuarea salariilor, creşterea impozitelor şi contribuţiilor sociale, reducerea numărului funcţionarilor publici, descentralizarea administrativă etc. Aceste măsuri foarte dure au afectat profund populaţia şi au accentuat inegalităţile sociale. 

Coaliţia guvernamentală s-a bazat pe un acord politic semnat de partidele politice aflate la conducerea ţării, în care au fost menţionate principalele obiective politice ale guvernării printre care: realizarea reformei electorale, reducerea cheltuielilor publice, reducerea numărului funcţionarilor publici, flexibilizarea pieţei muncii, descentralizarea şi simplificarea administrativă, etc.  
În acest context politic, pentru aplicarea obiectivelor propuse guvernul a luat măsuri dure de austeritate care au inclus: tăieri bugetare, o puternică creştere a impozitelor (+ 40%), reducerea remuneraţiilor din sectorul public, privatizarea unor întreprinderi publice, scăderea semnificativă a alocaţiilor de şomaj etc. Aceste măsuri de austeritate au permis reducerea deficitului bugetar, dar au dus, de asemenea, la creşterea şomajului şi la scăderea nivelului de trai a numeroase categorii sociale. Această politică a nemulţumit o mare parte a populaţiei care a manifestat adesea împotriva acestor măsuri. Opoziţia socialistă nu a susţinut în Parlament aceste decizii.
Pe data de 17 mai 2014 a încetat oficial programul de sprijin financiar acordat în anul 2011. În anul 2014, Portugalia plătise în avans datoria de 29,6 miliarde € către FMI. Guvernul raporta că, în trei ani, ţara a recâştigat accesul la pieţele financiare internaţionale şi a consolidat programul de redresare bugetară. Între anii 2011-2013 Portugalia a înregistrat 11 trimestre consecutive de creştere economică. Pe viitor, guvernul prevedea o creştere de 1,6% în anul 2015.
Majoritatea analiştilor economici remarcau faptul că economia portugheză era mai echilibrată decât în anii anteriori, întreprinderile erau mai solide şi mai competitive prin reducerea cheltuielilor, dar creşterea era fragilă, astfel încât, populaţia nu putea profita de această evoluţie economică. Creşterea economică era mică şi se explica mai ales prin reducerea cererii interne şi a importurilor. FMI a previzionat că Portugalia riscă să nu atingă deficitul fixat în Pactul de stabilitate şi creştere în acest an dacă nu va continua să taie din cheltuielile bugetare. Uniunea Europeană a solicitat, de asemenea, luarea unor măsuri de consolidare bugetară. În acelaşi timp, Portugalia şi-a propus scăderea datoriei la un nivel de 125% din PIB. În acest context, în luna iunie 2015 Portugalia a renunţat la ultima tranşă de 2,6 miliarde euro din planul de sprijin internaţional.  

Datele statistice arătau că, din punct de vedere social, şomajul a rămas ridicat (12,1% în iulie  2015, puţin sub media europeană de 11,1%, faţă de 17,5% în ianuarie 2013). O treime din cei cu vârste de sub 25 ani căutau în continuare un loc de muncă şi jumătate din cei cu diplome, cu vârste sub 35 de ani, nu câştigau mai mult de 900 € pe lună. 
Conform rapoartelor OECD
, Portugalia era una din ţările cu un nivel foarte ridicat al inegalităţilor, iar în zona ţărilor zonei euro, una din ţările cu cele mai ridicate nivele ale sărăciei: 10% din portughezi posedă 25,9% din bogăţia ţării, iar cei săraci doar 2,6%. Unul din cinci portuhghezi trăiesc sub limita sărăciei, cu un venit inferior nivelului minim de  411 €. Nivelul emigraţiei portughezilor din ţara lor este cel mai ridicat din anul 1960. Mulţi portughezi au plecat în alte state europene sau în fostele colonii portugheze (Mozambic, Brazilia, Angola). În concluzie, se poate afirma că, evoluţia Portugaliei a avut redresări şi recăderi care au pus în evidenţă fragilitatea economiei portugheze, ea aflându-se, conform opiniei analiştilor, în stare de convalescenţă, după criza economică.
Sondajele de opinie Eurobarometru,
 publicate în 15 mai 2014, arătau o scădere a încrederii portughezilor în Uniunea Europeană, astfel încât doar 27 % dintre portughezi aveau o părere pozitivă despre UE, faţă de 34 % media europeană, iar 36 % percepeau negativ politica UE. Aceste date au surprins întrucât ele s-au modificat radical, după ce, o lungă perioadă Uniunea Europeană a fost percepută ca o uniune a democraţiei şi prosperităţii, a fost identificată cu statul social şi dezvoltarea economică. După aderarea la UE în anul 1987, Portugalia a înregistrat o creştere economică de peste 7%, după accesarea fondurilor europene, considerate un adevărat plan Marshall. În prezent, în conştiinţa multor potughezi, Europa este sinonimă cu rigoarea, emigrând în Germania sau Angola în căutarea unui loc de muncă. Atitudinea dominantă pare a fi nu atât euroscepticismul cât eurofatalismul, extrema-dreaptă fiind aproape inexistentă, urmare a experienţei istorice dure  pe care a avut-o cu dictatura. Rui Moreira, maire de Porto, indépendant. În toţi anii care au urmat, Portugalia nu a respectat niciodată deficitul de sub 3%, nici în perioada guvernului condus de José Manuel Barroso (2002-2004). 

După trei ani de supraveghere strictă a creditorilor internaţionali, de aplicare a unor politici dure de austeritate, în luna mai 2014, înaintea alegerilor europene, Portugalia a ieşit din programul de salvare, început în mai 2011. 
Bilanţul aplicării acestui plan de salvare, numit ieşirea proprie (« saida limpa »), era contradictoriu: se înregistrase scăderea deficitului public de la 9,8% în 2010 la  4,9% în 2013, dar datoria ţării a continuat să crească foarte mult. FMI a solicitat reformarea pieţei muncii şi creşterea eficienţei sectorului public şi o mai amplă ajustare bugetară, mai ales în domeniul sănătăţii şi pensiilor. Conform opiniei FMI, viitorul guvern trebuia să menţină credibilitatea pentru a asigura condiţiile favorabile de finanţare. 
Portugalia a fost adesea considerată drept elevul bun al Europei, reprezentând un model specific de aplicare a politicii austerităţii. În timpul negocierilor cu Grecia, creditorii europeni, în special ministrul german de finanţe, Wolfgang Schäuble, au invocat Portugalia ca model anti-Grecia, această ţară aplicând curajos politici de austeritate, reforme radicale, care au avut rezultate pozitive. 
Unii analişti consideră că această comparaţie a politicilor de austeritate aplicate în statele europene aflate în dificultate este destul de dificil de realizat. În fapt, Spania, Irlanda, Portugalia, Grecia au aplicat reforme şi au înregistrat toate creştere economică, dar ideologia şi costurile naţionale ale aplicării planurilor de salvare au fost total diferite
. Punctele de plecare au fost de asemenea foarte diferite, Irlanda fiind o ţară bogată, industrializată, a cărei datorie a fost restructurată de Banca Centrală Europeană, iar Portugalia este o ţară puternic legată economic de Spania. Analiştii au atras atenţia că, oricum, niciuna dintre aceste ţări nu a revenit la nivelul de dezvoltare din anul 2009. 
Analiza efectelor aplicării politicilor de austeritate arată că în Irlanda, Spania sau ţările baltice creşterea economică a depăşit 3% din PIB, Portugalia înregistrând o echilibrare a finanţelor publice, dar nu şi o creştere economică semnificativă. Alţi analişti economici au afirmat că reluarea creşterii este o realitate, ţara rezistând problemelor grave ale băncii Banco Espirito Santo din  2014.  
În Portugalia, şomajul a scăzut la 12,5% din populaţia activă a ţării, exporturile ating nivelul de 40% din PIB, unii investitori străini revenind în Portugalia. Singura problemă majoră este gradul de îndatorare al ţării şi nivelul de trai încă scăzut al majorităţii cetăţenilor. În raportul FMI post-program din luna august 2015, s-a consemnat neliniştea în raport cu fragilitatea economiei portugheze, în special în legătură cu ponderea datoriei, creşterea economică foarte mică şi sectorul bancar, susţinând, în acest context, continuarea politicii de austeritate care nu a avut încă efectele scontate. Cu acest ritm de creştere, Portugalia ar reveni, conform estimărilor, la nivelul din 2009, abia în anul 2020. În raportul FMI post-program se menţionează că ponderea datoriei publice şi private în PIB va reduce în continuare perspectivele creşterii economice în Portugalia şi va duce la continuarea politicilor de austeritate, un adevărat cerc vicios, greu de depăşit
. 
Sistemul bancar portughez este în continuare foarte fragil, cu o pondere ridicată a creditelor neperformante (Non Performing Loans, NPL), fiind în actualitate vânzarea băncii Novo Banco. În prezent, Portugalia nu a înregistrat o creştere structurală mai puternică, acest deceniu reprezentând o perioadă de regres accentuat, în una din ţările sărace ale zonei euro, PIB-ul ţării scăzând în trei ani cu 6%
. Unii analişti consideră că aceste rezultate modeste au fost determinate de factori conjuncturali, precum slăbiciunea monedei euro sau variaţia preţurilor petrolului.   
În această perioadă, scena politică portugheză a fost marcată de scandaluri de corupţie în care au fost implicate ambele tabere politice, atât opoziţia cât şi partidele aflate la guvernare. Fostul premier portughez, Jose Socrates, care a condus guvernul în perioada 2005-2011, a fost acuzat şi pus în detenţie provizorie, în luna noiembrie 2014.  Principalele acuzaţii erau legate de operaţiuni bancare şi transferuri de bani a unor sume care nu puteau fi justificate, nedeclarate la fisc. În anul 2012, fostul premier locuise în condiţii de lux, la Paris, într-un apartament cumpărat cu 3 milioane euro şi o maşină de lux, urmând studii de filosofie. Premierul deţinea de asemenea în Portugalia o companie şi câteva proprietăţi de lux. Scandalul a pus în dificultate pe socialiştii portughezi
. De cealată parte, un alt scandal era legat de un ministru al actualului guvern. Din iulie 2015, Portugalia a limitat aplicarea legii din 2012 prin care se acorda viza de aur (vistos dourados) investitorilor străini care aduceau capital de cel puţin 1 milion euro sau celor care cumpărau proprietăţi de peste 500 000 euro visas « gold », aşa cum se întâmpla în alte state ca Spania Olanda Cipru. Acest fenomen a dus la declanşarea unui scandal de corupţie legat de ministrul de interne, Miguel Macedo. Acordarea a 2 420 vize, din care 1 947 cetăţeni chinezi, urmaţi de brazilieni şi ruşi,  în valoare de 1,46 miliarde euro, au trezit reacţii adverse. 

Pe data de 22 iulie 2015 preşedintele Republicii Anibal Cavaco Silva (Partidul social-democrat, PSD) anunţat data alegerilor legislative care urmau să aibă loc pe data de 4 octombrie 2015. Conform Constituţiei, înainte de luarea acestei decizii, preşedintele consultă guvernul şi ansamblul partidelor reprezentate în Parlament, Consiliul de stat pe care acesta îl prezidează. În aceeaşi zi, aproape 5000 de persoane manifestau pe străzile capitalei cerând demisia guvernului condus de Pedro Passos Coelho (PSD) şi pentru încheierea politicii de austeritate. 
1.2 Noi schimbări ale sistemului politic portughez
În perioada crizei, cetăţenii din statele membre UE care au aplicat politici de austeritate au reacţionat diferit din punct de vedere politic şi electoral. În unele dintre ele, cetăţenii au acceptat în cele din urmă să se aplice reduceri de austeritate dureroase. Din acest punct de vedere, analiştii au apreciat că Portugalia a reprezentat o excepţie politică: spre deosebire de alte state, în special Grecia sau Spania, în Portugalia nu a existat o forţă politică de extremă stânga capabilă să conteste politica de austeritate şi să concureze principalele partide politice: socialiştii, social-democraţii şi popularii. În acest context, Grecia apărea ca un potențial avertisment pentru alegătorii portughezi care ar fi vrut să opteze pentru o soluţie politică de stânga, refuzând să adopte logica austerităţii. În 2012, 2013, în Portugalia au avut loc mişcări de protest importante, dar ele nu s-au concretizat în apariţia unei forţe politice capabile a contesta radical politicile de austeritate, aşa cum s-a întâmplat în Spania şi Grecia. În timp, o mare parte a populaţiei a acceptat aplicarea lor, refuzând să se expună riscurilor asemănătoare celor din Grecia. Pe de altă parte, sondajele de opinie indicau faptul că portughezii erau mai puţin politizaţi decât spaniolii sau grecii, mulţi dintre ei alegând să nu meargă la vot, decât să dea un vot protestatar. Analiştii politici au remarcat faptul că în Portugalia lipsea un proiect politic generator de încredere care să mobilizeze pe cei nemulţumiţi.
  
Atitudinea ambiguă a Partidului Socialist portughez, considerat de mulţi complice cu Troika, nu a reprezentat o alternativă politică autentică la austeritate. Din acest punct de vedere, opoziţia a fost reprezentată mai autentic de Partidul Comunist portughez care a absorbit o mare parte a votului de tip protestatar al stângii. În acelaşi timp, în Portugalia, ca şi în alte state europene, s-a simţit lipsa unui lider charismatic, capabil a coagula nemulţumirile sociale. 
Reacţiile electoratului portughez au evoluat în această perioadă, rezultatele alegerilor fiind relevante în acest sens. Semnificativ este faptul că pe data de 23 ianuarie 2011, preşedintele portughez Anibal Cavaco Silva (PSD), fusese reales din primul tur, pentru un mandat de cinci ani, cu 52,94% din voturi. El a fost primul preşedinte liberal ales după revoluţia din 25 aprilie 1974. În ianuarie 2016 vor fi organizate în Portugalia alegeri prezidenţiale. În iunie 2011, electoratul portughez decidea ca la conducerea ţării să vină guvernul de centru-dreapta, condus de premierul  Aníbal Cavaco Silva (PSD), reconfirmând opţiunea de dreapta a majorităţii alegătorilor portughezi. După doi ani de la aceste alegeri, electoratul decidea însă să voteze pentru forţele politice de opoziţie. Pe data de 29 septembrie 2013 au fost organizate alegeri municipale câştigate de Partidul Socialist cu 36,26% din voturi, fiind obţinute 149 posturi de primar (+18 în raport cu precedentul scrutin din 11 octobrie 2009), din care: Lisabona, unde Antonio Costa a obţinut postul de primar şi majoritatea absolută, Coimbra, Vila Nova de Gaia şi Sintra. Partidul Social-Democrat, de dreapta, aflat la guvernare a obţinut doar 16,7% din voturi, respectiv 106 primării (- 32). Aceste alegeri locale s-au caracterizat printr-un număr mare de candidaturi independente (80 faţă de 54 în urmă cu patru ani). Aceştia au avut 6,89% din voturi, respectiv 13 primării, precum cea din Porto, al doilea oraş al ţării. Participarea electorală a fost slabă (52,60%). 

În acest context politic, înaintea alegerilor europene din mai 2014, Partidul Social-Democrat şi Partidul Popular, aflate la guvernare, au decis să formeze coaliţia electorală de centru-dreapta intitulată Portugalia Înainte! (Portugal à Frente). La alegerile europene din luna mai 2014, Partidul Socialist portughez, partidul aflat în opoziţie, obţinea 31,5 % din voturi, devansând coaliţia electorală de centru-dreapta care a obţinut doar 27,7 % din voturi. Aceste rezultate arătau că electoratul portughez, marcat de efectele aplicării politicilor de austeritate, înclina spre schimbare, partidele de opoziţie câştigând atât alegerile locale cât şi alegerile europene. În septembrie 2014, se delanşează scandalul de corupţie legat de fostul premier socialist, Jose Socrates, care a condus guvernul în perioada 2005-2011, acesta fiind acuzat şi pus în detenţie provizorie, în luna noiembrie 2014.  Acest scandal de corupţie, ca şi cele legate de unii miniştri ai guvernului de dreapta, au avut, în timp, efecte considerabile asupra electoratului.

Demn de remarcat este faptul că în această perioadă au fost create numeroase partide noi: în anul 2013,  unul de stânga, Livre/Tempo de avançar (L/TDA) şi, în anul 2014, trei partide de centru: Juntos pelo povo (Împreună pentru popor, JPP) creat şi condus de Elvio Sousa; Nos, Cidadaos!, condus de Mendo Castro Henriques şi Partidul democratic republican, eurosceptic, creat de avocatul de renume  Antonio Marinho e Pinto. 
Acest fenomen politic a avut însă efecte politice limitate, întrucât, sistemul politic portughez, cu slabe caracteristici de proporţionalitae, făcea dificilă reprezentarea micilor partide şi, în consecinţă, accesul la finanţarea publică a acestora. Sistemul electoral portughez bazat pe sistem proporţional, cu metoda de repartizare d'Hondt permite acordarea unei prime majoritare partidelor clasate pe primele locuri în circumscripţiile electorale în care au candidat. În anul 2011, Partidul Social Democrat a câştigat 38,6 % din voturi, obţinând în final 45,6 % din mandate în Parlament (105 din 230 mandate), în timp ce Blocul Stângii a obţinut 5,2 %, din voturi şi doar 3,5 % din mandate (8 din 230). Demn de semnalat este faptul că în ultimii ani doar Partidul Pământului a obţinut două mandate la alegerile europene din iunie 2014.

În legislatura 2011-2015 au fost reprezentate în Parlament cinci formaţiuni politice: 

- Partidul Social-Democrat  (PSD), partid de dreapta, creat în anul 1974, condius din martie 2010 de premierul Pedro Passos Coelho, a deţinut 108 mandate;

- Partidul Socialist (PS), de centru-stânga, fondat în anul 1973, condus din septembrie 2014 de Antonio Costa, a avut 74 mandate;

- Partidul Popular (PP), fost Centrul democrat-social/Partidul Popular(CDS/PP), partid creştin-democrat creat în anul 1974, membru al coaliţiei guvernamentale, condusă de Paulo Portas, a avut 24 deputaţi;

- Coaliţia democratică unitară (CDU), alianţa Partidului Comunist (PCP), creat în 1921, Partidul ecologist –Verzii (PEV) fondat în 1982 şi Intervenţia Democratică (ID), condus de  Jeronimo de Sousa, a avut 16 mandate;

- Blocul stângii (BE), partid fondat în 1999, condus de Joao Semedo şi Catarina Martins, a deţinut 8 mandate.

Înaintea alegerilor legislative din octombrie 2015, cercetările sociologice puneau în evidenţă fenomenul respingerii politicii de către electoratul portughez, progresia electoratului indecis şi a absenteismului cu aproape 10%, ceea ce însemna o scădere considerabilă a motivării şi clarităţii deciziilor sale
. Cei care declarau că nu vor mai merge la vot erau cei dezamăgiţi de politica guvernului, ceea ce putea duce, implicit, la creşterea susţinerii dreptei. Mulţi analişti au concluzionat că, în Portugalia, spre deosebire de alte ţări în care scena politică s-a dinamizat, austeritatea a provocat o îndepărtare a electoratului de politică. 
2. ALEGERILE LEGISLATIVE DIN 4 OCTOMBRIE 2015
2.1 Teme ale campaniei electorale 

Principalele mize ale alegerilor legislative din 4 octombrie 2015 au fost legate de reluarea creşterii economice, de creşterea numărului locurilor de muncă, mai ales pentru tineri, de problemele demografice care puneau problema readucerii tinerilor în ţară, de viabilitatea  sistemului securităţii sociale, al pensiilor. 
În campania electorală, Partidul Social-Democrat, prin premierul de centru-dreapta, Pedro Passos Coelho, a promovat ideea continuităţii programului său de guvernare. El a afirmat că are nevoie de un al doilea mandat pentru îndeplinirea obiectivelor propuse, destinate a îndepărta iluziile periculoase promovate de socialiştii care promit miracole alegătorilor, miracole ce ar putea duce ţara la dezastru. Bilanţul guvernării a fost principalul său argument electoral, fiind evidenţiat faptul că, în ultimul timp, piaţa imobiliară s-a redresat, s-a înregistrat o creştere a exporturilor, a investiţiilor, precum şi a turismului. 
În campania electorală, pentru cucerirea electoratului centrist, liderii partidelor aflate la guvernare au apelat la opinia unui economist reputat al Băncii Naţionale, Mario Centeno, care a prezentat un model economic menit a asigura scăderea taxelor patronale şi salariale, prin penalizarea firmelor care utilizează contracte de muncă de scurtă durată sau prin creşterea taxelor pe succesiune. 

Guvernul a făcut publice cifrele Institutului de statistică portughez (INE) care arătau o creştere de 0,4% din PIB pentru ultimul trimestru. Guvernul portughez a anunţat la sfârşitul lui august deficitul bugetar (5,37 miliarde €) care a scăzut cu 8% în ultimele luni, fiind optimist în ceea ce priveşte nivelul viitor al deficitului 2,7% faţă de 4,5% în anul 2014. Colectările de impozite ale statului au crescut cu aproape 5% în acest an. Liderii coaliţiei au arătat că şomajul a mai scăzut, îmbunătăţindu-se rata de angajare a tinerilor, deşi o treime din ei sunt în continuare fără loc de muncă. Premierul a promis, de asemena, o scădere cu 4 puncte a impozitelor pentru întreprinderi şi returnarea  către particulari, în anul 2016, a 3,5% procente din impozitul pe venit. 
Partidul Socialist a criticat această viziune optimistă promovată de guvernanţi, arătând că aceste modificări pozitive se datorează emigraţiei care s-a accentuat în ultima perioadă. În campania electorală, Partidul Socialist a promis încheierea austerităţii care nu a făcut decât să crească sărăcirea populaţiei. Aceată politică a dus la scaderea nivelului de trai al şomerilor, la prăbuşirea serviciilor publice, în special în domeniul educaţiei şi sănătăţii. În domeniul social s-a propus limitarea condiţiilor de concediere, creşterea finanţării sectorului sănătăţii şi al educaţiei. 
Partidul Socialist portughez a făcut din lupta împotriva şomajului principala sa temă de campanie şi viitoarea prioritate a programului de guvernare. El a acuzat guvernul că nu a creat locuri de muncă, ci doar a finanţat stagii de scurtă durată care nu au făcut decât să scoată pe şomerii din statistici, dar doar pe termen scurt. 
În programul electoral s-a propus ca stimularea creşterii economice să se facă prin redarea puterii de cumpărare a cetăţenilor portughezi, obiectiv realizabil prin scăderea impozitării muncii salariaţilor, prin scăderea contribuţiilor sociale de la 11% la 7%. Conform opiniei socialiştilor, aceste poveri fiscale au dus la sufocarea clasei de mijloc. 
În programul electoral socialist a fost menţionată revenirea salariilor din sectorul public la un nivel asemănător celui dinaintea anului 2011, precum şi revenirea la programul de 35 ore săptămânal faţă de 40 ore în prezent. Pentru compensatrea acestor cheltuieli, socialiştii au propus creşterea taxelor pe moşteniri, o politică de redistribuire la nivel social. 

În timpul campaniei electorale socialiştii au fost puternic marcaţi de arestarea, în anul 2014, a fostului premier socialist (2005-2011), José Socrates, acuzat alături de alte şase persoane de corupţie, spălarea banilor şi fraudă fiscală, prin depunerea unor sume în conturi elveţiene. Cercetările arătau că grupul de construcţii Lena a depus sume importante în contul lui Carlos Santos Silva, antreprenor, apropiat lui José Socrates, pentru favorizarea sa.

În anul 2014, Partidul Socialist portughez s-a confruntat cu o criză de leadership până pe data de 28 septembrie când, primarul Lisabonei, Antonio Costa, a câştigat alegerile primare organizate de partid, obţinând 67,9% din voturi contra lui José Antonio Seguro, care a avut  31,7% din voturi. Campania Partidului Socialist a fost condusă de António Costa, avocat de profesie, de mai multe ori ministru şi apropiat al lui António Guterres, secretar general al partidului din noiembrie 2014. În acest scop el a demisionat, pe 6 aprilie 2015, din funcţia de primar al Lisabonei. Referitor la politica de austeritate, în discursul său electoral Antonio Costa a afirmat că va onora angajamentele Portugaliei şi că va continua politica de reducere a deficitului. Analiştii politici au considerat
 că Antonio Costa a fost însă destul de discret în ceea ce priveşte soluţiile concrete de prin care va lichida austeritatea, afirmând doar că posibilul executiv socialist va guverna diferit, renunţând la confruntări între poziţii radicale, promovând dialogul constructiv.

Analiştii politici au remarcat faptul că, în condiţiile în catre socialiştii ar fi câştigat alegerile, ei ar fi format un guvern minoritar, fiind dificil de realizat coaliţii de guvernare cu partide mici, fapt ce ar fi dus la un nivel ridicat de instabilitate politică. În acest context, în timpul campaniei electorale au fost purtate negocieri pentru realizarea, după posibila câştigare a alegerilor, a unei largi coaliţii a stângii, în care să se reunească socialiştii, Blocul stângii şi Coaliţia democratică unitară, coaliţie care ar fi fost prima, după anul 1976. În campania electorală, unitatea stângii nu a fost realizată întrucât, la nivelul ei, existau poziţii radical diferite referitoare la politica de austeritate şi la apartenenţa ţării la zona euro. Partidul Socialist a rămas ataşat zonei euro şi a pledat pentru o austeritate redusă, capabilă să asigure reducerea deficitului, sustenabilitatea datoriei. Dreapta a mizat pe divizarea stângii şi a reuşit să învingă, obţinând şansele la guvernare.

Legea electorală portugheză care prevedea organizarea unei dezbateri electorale cu partidele politice aflate în competiţie electorală a fost modificată. Totuşi cei doi lideri principali ai partidelor aflate în confruntare, premierul Pedro Passos Coelho şi liderul socialist Antonio Costa, s-au întâlnit pe data de 9 septembrie 2015, confruntarea fiind transmisă de cele trei mari canale de televiziune (RTP 1, SIC şi TVI). Pe data de 17 septembrie 2015 s-au întâlnit de asemenea într-o dezbatere radiofonică. În dezbaterea televizată, premierul de centru-dreapta Pedro Passos Coelho a atacat pe adversarul său socialist ca fiind reprezentantul unui partid al instabilităţii politice
. Premierul Pedro Passos Coelho a repetat pe tot parcursul campaniei electorale că poporul portughez trebuie să îi acorde încrederea pentru a continua procesul consolidării bugetare votul acordat stângii însemnând un vot asemănător celui dat SYRIZA care ar duce la un scenariu catastrofic, al haosului, asemănător celui grecesc.  El a mai subliniat că dacă Portugalia va continua drumul nu va mai fi nevoie de un nou plan de salvare, Troïka părăsind oficial ţara pe data de 17 mai 2014. Liderul socialiştilor a afirmat că portughezii au două opțiuni foarte clare: a continua politicile de austeritate, votând pentru coaliția de dreapta sau a se întoarce la continuitate şi a vota pentru socialiști. În aceste dezbateri, liderul socialist a subliniat că acest guvern a aplicat cele mai ridicate impozite, iar premierul a răspuns că electoratul va beneficia în viitor de scăderi de impozite considerabile. Sondajele de opinie au arătat că dezbaterile televizate nu au avut un câştigător clar.  
În timpul campaniei electorale, cercetările sociologice au înregistrat modificări importante ale datelor electorale anterioare. În luna februarie 2015, coaliţia aflată la guvernare avea 33,6% din opţiunile celor intervievaţi, în timp ce socialiştii aveau susţinerea a peste 38% din cei intervievaţi, situaţie nemaiîntâlnită din anul 2012. În luna august, Institutul de sondaj Eurosondagem dădea socialiştii cu un scor electoral posibil de 36,3% şi coaliţia de dreapta formată din Partidul social-democrat (PSD) - Partidul popular (PP) cu un scor de 34,8% din voturi. Înaintea alegerilor, sondajele de opinie arătau că, în mod surprinzător, coaliţia de guvernare se afla înaintea stângii cu peste cinci procente, putând reveni la putere. Până în acel moment, toate sondajele arătau că principalele adversare politice erau într-o cursă electorală foarte strânsă. Conform opiniei specialiştilor, această revenire în sondaje s-a datorat mesajului electoral axat pe modul în care acelaşi guvern ar putea consolida succesul Portugaliei de ieşire din criza datoriilor și ar putea realiza revenirea la creștere economică. 


Înaintea alegerilor, preşedintele Republicii, Anibal Cavaco Silva, a chemat cetăţenii la votul pe care îl considera crucial pentru ţara sa
. 

2.2 Rezultatele alegerilor şi semnificaţia lor politică
Parlamentul monocameral portughez, Adunarea Republicii, are 230 membri, aleşi pentru un mandat de patru ani, prin scrutin proporţional, utilizând metoda d'Hondt, desfăşurat în 22 circumscripţii plurinominale. Pe teritoriul portughez sunt 18 circumscripţii electorale metropolitane şi două regiuni autonome Madera şi Açores, fiecare fiind o circumscripţie. Portughezii aflaţi în afara ţării sunt împărţiţi în două circumscripţii, una pentru cei care au reşedinţa în Europa şi una pentru cei aflaţi în restul lumii. Listele candidaţilor sunt blocate, alegătorii neputând exprima preferinţa lor pentru cei înscrişi pe listă. 


Conform datelor oficiale
 rezultatele alegerilor legislative au fost următoarele: 
	Formaţiunea politică
	    Număr voturi 
	    % din voturi
	   Număr mandate

	Partidul Social-Democrat-Partidul Popular PSD-PP
	        2 060 192
	          38,44
	         104

	Partidul Socialist PS
	        1 740 300
	           32,38
	            85

	Blocul stângii BE
	           549 153
	            10,22
	            19

	Coaliţia Democratică Unitară CDU
	           444 319
	              8,27
	            17

	PAN
	              74 656
	              1,39
	              1


Participarea la vot: 55,23%. 
Coaliţia de centru-dreapta Portugalia înainte! (Portugal a frente), condusă de premierul Pedro Passos Coelho, formată din Partidul Social - Democrat (PSD) şi Partidul Popular (PP), condus de Paulo Portas, a câştigat alegerile alegerile legislative cu un scor electoral de 38,44% din voturi, respectiv 104 mandate (- 4 în raport cu alegerile legislative din iunie 2011).  Partidul Socialist (PS), principalul partid de opoziţie, condus din septembrie 2014 de Antonio Costa, a obţinut 32,38% din voturi şi 85 mandate (+ 11). Aceste două formaţiuni politice au fost urmate de Blocul stângii (BE) condus de Joao Semedo şi Catarina Martins, care a obţinut 10,22% din voturi şi 19 mandate (+11) şi care, pentru prima dată, a devansat Coaliţia democratică Unitară (CDU), condusă de Jeronimo de Sousa, care a obţinut 8,27% din voturi şi 17 mandate (+ 1). Participarea la vot a fost inferioară cu 2,8 puncte celei din anul 2011, fiind de  55,23%.  

Alegerile legislative au reconfirmat guvernul de centru-dreapta, condus de premierul Pedro Passos Coelho, dreapta reuşind să recupereze în campania electorală o parte a electoratului de centru. Coaliţia guvernamentală formată din Partidul Social-Democrat, de centru-dreapta, şi Partidul Popular, creştin-democrat, care a prezentat liste comune în alegeri, a fost consolidată în urma alegerilor legislative. Analiştii au remarcat faptul că dreapta a reuşit să transmită în mod eficient mesajul riscului pe care l-ar reprezenta întoarcerea socialiştilor la putere
. Sondajele de opinie efectuate în luna septembrie 2015
 arătau faptul că această tendinţă s-a datorat, în principal fricii, electoratului de instabilitate şi dorinţei acestuia de a fi realizată o redresare economică solidă a ţării. În acest context, coaliţia guvernamentală a transmis în mod eficient un mesaj politic de  securitate, continuitate și stabilitate. Reconfirmarea electorală a coaliţiei aflate la guvernare a avut din acest punct de vedere o valoare de referendum asupra politicilor aplicate de guvern până la această dată. Îmbunătăţirea situaţiei economice a ţării pare a fi convins majoritatea portughezilor care au ales calea continuităţii. Conform opiniei unor analişti politici, victoria dreptei se explică prin îmbunătăţirea economică din ultima perioadă, prin scăderea şomajului, elemente care au creat ideea necesităţii menţinerii stabilităţii politice. Votul portughezilor din diaspora a confirmat victoria  coaliţiei guvernamentale, câştigând 3 din cele 4 mandate rezervate portughezilor din Europa şi din afara ei. Liderii coaliţiei au afirmat că aceştia au fost primii care au sesizat schimbarea pozitivă, contribuind în mare măsură la aceasta.  

Majoritatea analiştilor politici au apreciat însă că victoria dreptei portugheze este însă foarte relativă, deziluzia electoratului reflectându-se în absenteismul ridicat care a ajuns la 44%, în anul 2015, faţă de 42% în anul 2011, ceea ce a constituit un record istoric. Coaliţia aflată la putere a pierdut aproximativ 650000 voturi în patru ani, pierzând majoritatea absolută. 
Unii analişti au afirmat chiar că marele câştigător a fost absenteimul care a decis în general raportul forţelor politice din Parlament. Analiştii politici consideră că absenteismul în Europa este un fenomen interesant, reprezentând o formă de critică instituţională, exprimând uzura sistemelor de reprezentare democratică.
 El relevă faptul că democraţia trebuie să fie nu numai formală ci şi o democraţie socială, economică, să fie exercitat un control al investiţiilor şi marilor întreprinderi. Însuşi fenomenul emigraţiei tinerilor portughezi exprimă un asemenea fenomen de resemnare, o ruptură cu puterea naţională şi cu instituţiile europene. Lipsa unor schimbări ale sistemului politic portughez a dus la căutarea unor soluţii individuale de susţinere familială, peste 205 din populaţia ţării trăind la limita sărăciei, nerezolvate la nivel politic. Unii analişti au apreciat că în Portugalia resemnarea a dominat atitudinea de revoltă, iar cei cu orientări de stânga au preferat să voteze pentru stânga radicală.

Formaţiunile stângii radicale au obţinut un rezultat electoral mult mai ridicat decât preconizau sondajele preelectorale. Stânga a cumulat în Parlament 52,18 % din voturi, deţinând 122 voturi din totalul de 230 voturi. Mulţi analişti au subliniat faptul că victoria politicii de austeritate în Portugalia a fost limitată de efectele sociale complexe, pe termen lung. Cele două partide radicale de stânga au mobilizat peste 15% din electorat, reprezentând o reacţie politică puternică, deşi nu de calibrul celei din Grecia sau Spania. Stânga deşi este majoritară, a rămas în continuare divizată.
 

Rezultatele alegerilor legislative din 4 octombrie 2015 au evidenţiat eşecul socialiştilor portughezi care au desfăşurat campania denunţând politica de austeritate aplicată de guvernul de dreapta condus de  Pedro Passos Coelho. Analiştii politici au relevat faptul că adevărata bătălie electorală s-a dat la centru, nu pentru câştigarea electoratului de stânga. Promisiunile electorale ale stângii au fost lipsite de concretitudine şi fără precizarea surselor de finanţare, au dus la eşec electoral. Strategia politică şi electorală a socialiştilor s-a dovedit a fi eronată. În ultima parte a campaniei electorale socialiştii au moderat discursul subliniind că vor continua politica de reducere a deficitului, dar oscilaţia politică între centru şi stânga nu a avut efectele scontate. Majoritatea analiştilor au subliniat că electoratul portughez nu a uitat faptul că socialiştii au fost care au aplicat prima dată politicile de austeritate în guvernarea 2005-2011. Socialiştii au avut de asemenea de recuperat handicapul produs de scandalul de corupţie legat de fostul premier socialist, José Socrates. Liderul actual, Antonio Costa a fost nevoit să-şi recunoască înfrângerea, afirmând că Partidul Socialist nu a atins obiectivele declarate. El şi-a asumat întreaga responsabilitate politică și personală, dar a exclus demisia din funcţia de lider de partid. 

Pe plan european, rezultatele alegerilor din Portugalia au întrerupt tendinţele înregistrate în Spania şi Grecia, unde guvernele care au adoptat politici de austeritate dure au fost sancţionate de electorat, fiind puternic respinse partidele tradiţionale. În Portugalia, principalele partide tradiţionale au rămas în prim planul scenei politice, noile partide nereuşind să acceadă în Parlament. 
În context european, demn de semnalat este faptul că, în lunile următoare, guvernele de austeritate din zona euro de Spania și Irlanda se vor confrunta cu propriile teste electorale. 

Rezultatele alegerilor legislative din 4 octombrie 2015 din Portugalia au evidenţiat lipsa de încredere, apatia electoratului portughez care nu a mai asigurat guvernului majoritatea absolută în Parlament şi a avut o participare redusă la alegeri. Coaliţia de dreapta care a câştigat alegerile legislative nu a obţinut majoritatea absolută în Parlament. După anunţarea rezultatelor alegerilor, premierul Pedro Passos Coelho a afirmat că coaliţia guvernamentală a obţinut o mare victorie, că va continua să respecte angajamentele luate în vederea redresării economice a ţării, subliniind că peste 70% din membri Parlamentului susţin de fapt apartenenţa la Uniunea Europeană şi la zona euro, iar partidele aflate la stânga stângii nu sunt asemenea celor din Grecia sau Spania. Unii analişti politici au subliniat însă că această majoritate limitată nu relevă o orientare clară, forţele politice de stânga, socialiştii în alianţă cu stânga radicală, putând bloca în Parlament anumite proiecte legislative
.
Rezultatele alegerilor legislative au complicat situaţia politică fragilă din Portugalia, neexistând o majoritate parlamentară clară, capabilă a impune anumite politici economice şi sociale. Un astfel de impas politic este inedit în istoria politică portugheză de după revoluţia din 1974. La un an şi jumătate după ieşirea Portugaliei din planul de salvare internaţional, scenariul politic al formării unui guvern minoritar, fragil, pare a fi dificil, deciziile politice fiind sub influenţa constituirii unor majorităţi parlamentare variabile
.

Scenariile cele mai probabile de formare a viitorului guvern erau: formarea unui guvern minoritar de dreapta fără sprijinul socialiștilor (respins de António Costa); un mare guvern de coaliție, realizat între coaliția de dreapta (PAF) și socialiști (respins de António Costa); un guvern minoritar al Partidului Socialist, cu sprijinul parlamentar al Blocului stânga și comuniștii; realizarea unui guvern al coaliției de stânga, inclusiv socialiștii, Blocul stânga și comuniștii; formarea unui guvern interimar, până la organizarea de noi alegeri. 
Premierul Pedro Passos Coelho a anunţat intenţia de a forma un nou guvern, pentru a continua transformarea societăţii care nu poate fi realizată într-un singur mandat guvernamental.
 Premierul a precizat, încă din dezbaterile electorale, că realizarea unei mari coaliţii dreapta-stânga, aşa cum a fost coaliţia din perioada 1983 -85, condusă de Mario Soares,  este posibilă doar în cazul invaziei marţienilor. Oricum orice negocieri în acest sens au fost respinse de socialişti. Pe data de 19 octombrie 2015, secretarul general al Partidului Socialist, Antonio Costa, a respins propunerea post-electorală de realizare a unui guvern de coaliție cu alianța de dreapta. În ziua următoare, António Costa a declarat că Partidul Socialist ar respinge în parlament orice guvern care ar fi condus de Pedro Passos Coelho și susținut de coaliția de dreapta Portugalia Înainte!. După alegeri, socialiștii, Blocul stângii, comuniștii și Verzii au început negocierile pentru a forma o coaliție de stânga majoritară de guvernare
. Liderul socialist, António Costa, a garantat președintelui portughez, Cavaco Silva, că Partidul Socialist a avut condiții pentru a forma un guvern, sprijinit în Parlament de către Blocul stânga și de Partidul Comunist Portughez. După ce a fost consultat de către Președintele portughez, Cavaco Silva, Blocul stânga, Partidul Comunist Portughez și Partidul Ecologist au exprimat intenția de a susține un guvern minoritar socialist, condus de António Costa.
Preşedintele Republicii, Anibal Cavaco Silva, a precizat că ţara nu îşi poate permite luxul de a fi supusă unor confruntări politice permanente în legătură cu problemele economice şi sociale. Constituţia nu are precizări precise referitoare la o astfel de situaţie politică în care cele două câmpuri politice ar fi putut revendica alegerile: coaliţia de guvernare de centru-dreapta putea să conducă în continuare.

Într-un discurs televizat, el a criticat socialiștii pentru acordul încheiat de aceştia cu partidele de extrema stanga care critică restricțiile fiscale ale Uniunii Europene, se opun apartenenţei Portugaliei la NATO și doresc ieşirea Portugaliei din zona euro. El a declarat că după aplicarea planului de salvare, care a implicat sacrificii mari pentru cetăţenii portughezi, are datoria să se asigure că nu vor fi transmise astfel de semnale politice instituțiilor financiare, investitorilor și piețelor, ceea ce ar pune în discuție încrederea și credibilitatea acordată ţării. 
Preşedintele ţării a afirmat că un guvern de stânga nu ar garanta stabilitatea, durabilitatea și credibilitatea țării. El a mai subliniat că niciodată în 40 de ani de democrație guvernele Portugaliei nu s-au bazat pe sprijinul unor forțe politice anti-europene. Preşedintele a adăugat că Partidul Socialist a amenințat deja blocarea guvernului condus de Passos Coelho ceea ce reprezintă deja un gest politic discutabil. 
Pe data de 22 octombrie 2015, președintele portughez, conservatorul Cavaco Silva, a invitat pe Pedro Passos Coelho să formeze un nou guvern. 

Socialiştii au apreciat drept ciudat și regretabil faptul că președintele l-a desemnat pe Passos Coelho să formeze guvernul deşi acesta nu are condiţii pentru a promova o soluție politică stabilă și durabilă. 
La o reuniune a Partidului de centru-dreapta Popular European (PPP) din Madrid, cancelarul german, Angela Merkel, a exprimat îngrijorarea că există situații dificile în Irlanda, Spania și Portugalia. Ea a afirmat speranţa că premierul Pedro Passos Coelho  va putea forma un guvern în Portugalia.

Premierul Passos Coelho este un politician de carieră, în vârstă de 51 de ani, cu diplomă în economie, care a condus Portugalia într-o perioadă critică ar fi al treilea premier european care rămâne în funcţie după premierul britanic, David Cameron şi cel grec, Alexis Tsipras. 

Partidul Socialist, Blocul Stângii și CDU au declarat deja că vor depune o moțiune neîncredere pentru a da jos guvernul
. Conform prevederilor constituţionale, în intervalul de şase luni înainte sau după alegerile prezidenţiale, prevăzute pentru luna ianuarie 2016, este imposibil a dizolva legislativul. 


În aceste condiţii, premierul portughez se va confrunta cu dificultatea de a asigura supraviețuirea guvernului său minoritar și menţinerea redresării economice fragile. Momentul critic va fi prezentarea în Parlament a programului de guvernare pe o perioadă de patru ani, aceasta trebuind să fie făcută în termen de 10 zile de la preluarea mandatului.

� � HYPERLINK "http://www.latribune.fr/economie/union-europeenne/au-portugal-la-droite-arrive-en-tete-mais-pourrait-manquer-la-majorite-absolue-510622.html" ��http://www.latribune.fr/economie/union-europeenne/au-portugal-la-droite-arrive-en-tete-mais-pourrait-manquer-la-majorite-absolue-510622.html�





� � HYPERLINK "http://www.robert-schuman.eu/en" ��www.robert-schuman.eu/en� 


� AFP, 5.10.2015


� Idem


� � HYPERLINK "http://www.rtp.pt/noticias/eleicoes-legislativas-2015/esquerda-disponivel-para-formar-governo-com-ps_v864155" ��http://www.rtp.pt/noticias/eleicoes-legislativas-2015/esquerda-disponivel-para-formar-governo-com-ps_v864155�  


� � HYPERLINK "http://sicnoticias.sapo.pt/pais/2015-10-22-PS-prepara-mocao-de-rejeicao-ao-programa-da-coligacao-PSD-CDS-PP" ��http://sicnoticias.sapo.pt/pais/2015-10-22-PS-prepara-mocao-de-rejeicao-ao-programa-da-coligacao-PSD-CDS-PP�


� HYPERLINK "http://www.peprobe.com/press_review/passos-coelhos-to-form-the-new-government-in-portugal" ��http://www.peprobe.com/press_review/passos-coelhos-to-form-the-new-government-in-portugal�

